Rokovací poriadok Vedeckej rady 
Univerzity Konštantína Filozofa v Nitre




Čl. 1
Postavenie a poslanie Vedeckej rady
Postavenie a pôsobnosť Vedeckej rady verejnej vysokej školy upravujú § 11 a § 12 zákona č. 131/2002 Zb. o vysokých školách a o zmene a doplnení niektorých zákonov v znení neskorších predpisov (ďalej len zákon o vysokých školách) a § 24 ods. 2 písm. a) zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
1. Vedecká rada Univerzity Konštantína Filozofa v Nitre (ďalej len UKF):
a) vyjadruje sa na návrh rektora k dlhodobému zámeru UKF,
b) hodnotí pravidelne, najmenej však raz ročne, úroveň UKF vo vzdelávacej činnosti a v oblasti vedy, techniky alebo umenia, 
c) schvaľuje kritériá na získanie titulu docent a kritériá na získanie titulu profesor,
d) schvaľuje návrhy na vymenovanie profesorov; ak ide o vymenovanie profesora v odbore habilitačného konania a inauguračného konania, pri ktorom UKF v žiadosti o akreditáciu habilitačného konania a akreditáciu inauguračného konania uviedla študijný odbor, v ktorom uskutočňuje študijné programy fakulta, koná tak na návrh vedeckej rady fakulty; a ak návrh neschváli, vráti ho s vyjadrením vedeckej rade fakulty,
e) schvaľuje všeobecné kritériá na obsadzovanie funkčných miest profesorov a docentov; ak ide o obsadzovanie funkčných miest profesorov a docentov na fakulte, schvaľuje ich na návrh vedeckej rady fakulty,
f) schvaľuje konkrétne podmienky na obsadzovanie funkčných miest profesorov; ak ide o obsadzovanie funkčných miest profesorov na fakulte, schvaľuje ich na návrh vedeckej rady fakulty,
g) udeľuje významným osobnostiam čestný titul „doctor honoris causa“ (v skratke „Dr. h. c.“),
h) udeľuje vedecké hodnosti „doctor scientiarum“ (v skratke „DrSc.“), 
i) navrhuje rektorovi UKF udeliť čestný titul „profesor emeritus“,
j) schvaľuje na návrh predsedu Vedeckej rady UKF rokovací poriadok Vedeckej rady UKF,
k) plní ďalšie úlohy podľa zákona o vysokých školách a podľa vnútorných predpisov UKF.
2. Vedecká rada UKF rokuje o otázkach, ktoré jej predloží predseda Vedeckej rady UKF, alebo o otázkach, na ktorých sa uznesie.

Čl. 2
Zloženie Vedeckej rady
1.	Vedecká rada UKF (ďalej len "VR UKF") má dvadsať (20) členov. Členstvo vo VR UKF je čestné a nezastupiteľné.
2.	Členov VR UKF vymenúva a odvoláva rektor po schválení Akademickým senátom UKF (podľa § 9 ods. 1 písm. d) zákona o vysokých školách).
3.	Funkčné obdobie členov VR UKF je štvorročné a začína plynúť dňom schválenia jej členov v Akademickom senáte UKF.
4.	Členmi VR UKF sú významní odborníci z oblastí, v ktorých UKF uskutočňuje vzdelávaciu, výskumnú, vývojovú, umeleckú alebo ďalšiu tvorivú činnosť. Členmi VR UKF, ktorí sú členmi akademickej obce UKF, môžu byť len osoby, ktoré pôsobia na funkčnom mieste profesora alebo na funkčnom mieste docenta alebo výskumní pracovníci s vedeckým kvalifikačným stupňom IIa alebo s vedeckým kvalifikačným stupňom I alebo umeleckí pracovníci. Rektor môže navrhnúť za členov VR UKF aj významných odborníkov z iných vysokých škôl, výskumných ústavov a z praxe. Počet týchto členov VR UKF predstavuje najmenej jednu štvrtinu, t. j. minimálne päť (5) členov.
5. 	Rektor môže v priebehu funkčného obdobia VR UKF po schválení v AS UKF uskutočňovať zmeny v zložení VR UKF v nevyhnutnom rozsahu. 
6. 	Členmi VR UKF z titulu funkcie sú dekani fakúlt UKF.
7.	Predsedom VR UKF (ďalej len „predseda“) je rektor UKF v Nitre.
8.	Predseda určí z členov VR UKF podpredsedu VR UKF, spravidla prorektora pre vedeckovýskumnú činnosť, ktorý ho zastupuje v rozsahu ním určenom.
9. 	O prizvaní ďalších hostí na rokovanie VR UKF rozhoduje jej predseda.
10. 	Členstvo vo VR UKF zaniká skončením funkčného obdobia, uvoľnením na vlastnú žiadosť člena alebo odvolaním.

Čl. 3
Zabezpečenie činnosti Vedeckej rady
1.	Činnosť VR UKF sa riadi programom jednotlivých rokovaní na základe časového
a tematického rámcového harmonogramu.
2.	Návrh rámcového harmonogramu zasadnutí VR UKF na obdobie akademického roku vypracováva podľa pokynov predsedu prorektor pre vedeckovýskumnú činnosť. Rámcový harmonogram schvaľuje VR UKF na návrh predsedu.
3.	Program jednotlivých rokovaní VR UKF určuje predseda podľa rámcového harmonogramu a uznesení VR UKF.
4.	Členovia VR UKF môžu predsedovi predkladať návrhy na prerokovanie aj ďalších otázok do programu rokovania VR UKF.
5.	Organizačno-administratívne práce spojené s činnosťou VR UKF vykonáva Oddelenie pre vedeckovýskumnú činnosť, ktoré zabezpečuje a archivuje celú agendu vedeckej rady.
6.	VR UKF rokuje spravidla na základe písomných materiálov, ktoré sa predkladajú rektorovi v určenej forme a určenom počte vyhotovení v termíne najneskôr 14 dní pred zasadnutím VR UKF. Oddelenie pre vedeckovýskumnú činnosť zabezpečí doručenie materiálov s pozvánkou členom VR najmenej 7 dní pred termínom zasadnutia VR UKF.
7.	O výsledku rokovania sa vyhotovuje písomný záznam, ktorý obsahuje okrem formálnych náležitostí (dátum konania, prezencia prítomných, program rokovania) rozhodnutia VR UKF k prerokovaným otázkam. Záznam z rokovania dostanú všetci členovia VR UKF 
a vedúci pracoviska, ktorého materiál sa prerokoval. Záznam spolu s materiálmi VR UKF sa archivuje a pre členov VR UKF je prístupný na webovom sídle UKF.
8.	Kontrolu plnenia jednotlivých rozhodnutí a úloh uložených členom VR UKF vykonáva na každom zasadnutí predseda alebo ním poverený člen VR UKF. Priebežnú kontrolu úloh vykonáva prorektor pre vedeckovýskumnú činnosť.
Čl. 4
Rokovanie Vedeckej rady
1. Zasadnutie VR UKF zvoláva jej predseda najmenej dvakrát za rok v termínoch určených rámcovým harmonogramom VR UKF. 
2. Zasadnutie VR UKF možno uskutočniť prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti vrátane tajného hlasovania, ak to technické podmienky umožňujú (§ 108 ods. 10 zákona o vysokých školách).
3.	Predseda môže v naliehavých prípadoch zvolať VR UKF aj mimo termínov určených rámcovým harmonogramom z vlastnej iniciatívy alebo na písomné požiadanie aspoň 1/3 členov VR, t. j. minimálne sedem (7) členov.
4.	Rokovanie VR UKF riadi predseda, v jeho neprítomnosti ním poverený člen VR UKF.
5.	Ak sa z vážnych dôvodov nemôže niektorý člen VR UKF rokovania zúčastniť, jeho povinnosťou je včas sa predsedovi ospravedlniť a svoje stanoviská k riešeným problémom môže doručiť písomnou formou pred rokovaním VR UKF.
6.	Členovia VR UKF predkladajú k prerokovaným otázkam pripomienky, stanoviská a návrhy.                           K prerokovaným otázkam konečné rozhodnutie formuluje predseda VR UKF.
7.	Člen VR UKF má právo o zaznamenanie svojho stanoviska k prerokúvaným otázkam 
v zázname rokovania VR UKF.
8. 	VR UKF rozhoduje uznesením.
9.	Ak rektor nesúhlasí s uznesením VR UKF, okrem návrhov na vymenovanie profesorov, pozastaví výkon uznesenia a predloží sporný problém na opätovné prerokovanie na zasadnutí VR UKF. Následné rozhodnutie VR UKF je konečné. 
10. 	Rektor môže vziať späť svoj návrh predložený na zasadnutie VR UKF do hlasovania o ňom.
11.	VR UKF je uznášaniaschopná, ak je prítomná nadpolovičná väčšina všetkých členov VR UKF, t. j. jedenásť (11) členov.
12.	V personálnych veciach sa VR UKF vždy uznáša tajným hlasovaním.
13. 	Na schválenie návrhu:
a)	dlhodobého zámeru UKF,
b)	na udelenie titulu „doctor honoris causa“ (v skratke „Dr. h. c.“),
c)	na udelenie vedeckých hodností „doctor scientiarum“ (v skratke „DrSc.“),
d)	na vymenovanie za profesora,
e)	na udelenie čestného titulu „profesor emeritus“,
je potrebný súhlas nadpolovičnej väčšiny všetkých , t. j. jedenásť (11) členov VR UKF.
14. 	V ostatných otázkach sa VR UKF uznáša aklamáciou, na ich schválenie je potrebný súhlas najmenej jednej polovice prítomných členov VR UKF.
15. 	V odôvodnených prípadoch môže dať predseda VR UKF hlasovať korešpondenčne. Za počet prítomných členov sa považuje celkový počet členov VR. Hlasovanie korešpondenčným spôsobom podľa čl. 4 ods. 12 Rokovacieho poriadku VR UKF sa môže uskutočniť vo výnimočných a odôvodnených prípadoch s využitím elektronických prostriedkov, ktoré zabezpečia úplnú anonymitu hlasovania.
16. 	Rozhodnutie VR UKF sa vydáva písomne a podpisuje ho predseda.
17. 	Rozhodnutia VR UKF sú záväzné pre všetkých zamestnancov UKF, ak sú v súlade s právnymi predpismi Slovenskej republiky a Štatútom UKF v Nitre.

Čl. 5
Náklady na činnosť Vedeckej rady
1.	Členovia VR UKF nemajú nárok na úhradu nákladov spojených s členstvom a aktívnou účasťou na VR UKF.
2.	Cestovné výdavky členom VR UKF, ktorí nie sú pracovníkmi UKF, hradí UKF zo svojho rozpočtu, ak o to títo členovia VR UKF požiadajú.
3.	Nevyhnutné náklady na činnosť VR UKF hradí UKF zo svojho rozpočtu.

Čl. 6
Záverečné ustanovenie
1.	Tento rokovací poriadok ruší Rokovací poriadok Vedeckej rady UKF v Nitre, schválený Vedeckou radou UKF dňa 29. novembra 2018.
[bookmark: _GoBack]2.	Rokovací poriadok bol schválený Vedeckou radou UKF v Nitre dňa 10. novembra 2022. Rokovací poriadok nadobúda platnosť dňom schválenia. 






																																																					prof. RNDr. Libor Vozár, CSc.,

